የደቡብ ሱዳን የተኩስ አቁም ስምምነት የተሻለ ምዕራፍ ላይ ደርሷል
የደቡብ ሱዳን የተኩስ አቁም ስምምነት የተሻለ የስምምነት ምዕራፍ ላይ እንደሚገኝ የወቅቱ የኢጋድ ሊቀመንበር እና የኢፌዴሪ  ጠ/ሚ ሃይለማርያም ደሳለኝ ገልፀዋል፡፡በደቡብ ሱዳን ለ4 አመታት ሲካሄድ የቆየው የእርስ በርስ ጦርነት ሀገሪቱን ለኢኮኖሚያዊ ድቀት ህዝቦችን ለስደት እና እልቂት ዳርጓቸው ቆይቷል፡፡ለዚህ አሰቃቂ ጦርነት እልባት ሊያስገኝ ይችላል ተብሎ ተስፋ የተጣለበት  ውይይትም፤ በደቡብ ሱዳን ተቀናቃኝ ሀይሎች መካከል በአዲስ አበባ ተካሂዷል፡፡የውይይቱ ዋና ዓላማም እ.ኤ.አ በ2015 የተፈረመው እና በተለያዩ ጊዜያት የተጣሰው የሰላም ስምምነት ሳይሸራረፍ እንዲተገበር በማድረግ ተደራዳሪ አካላቱ በደቡብ ሱዳን ዘላቂ ሰላም እንዲረጋገጥ የበኩላቸውን እንዲወጡ ለማስቻል ነው፡፡ለበርካታ ጊዜያት ተካሂዶ ተጨባጭ ውጤት ያልተገኘበት የደቡብ ሱዳኝ የተኩስ አቁም ስምምነት አሁን በተሻለ የሥምምነት ምዕራፍ ላይ እንደሚገኝ የወቅቱ የኢጋድ ሊቀመንበር እና የኢፌዴሪ  ጠቅላይ ሚኒስትር ሃይለ ማርያም ደሳለኝ ተናግረዋል፡፡እንደ አቶ ሃይለማርያም ገለጻ የተኩስ አቁም ስምምነት በሚተገበርበት ሁኔታና ሰብዓዊ ድጋፎች ያለችግር ለተጎጂዎች በሚደርሱበት ሁኔታ ዙሪያ ሁለቱ ተቀናቃኝ ሃይሎች የመግባቢያ ስምምነት ተፈራርመዋል፡፡ተደራዳዎቹ ስምምነቱ ሳይሸራረፍ በሚተገበርበት ሁኔታ ላይ ተወያይተዋል ያሉት አተ ሃይለማርያም በተጨማሪም ከደህንነት እና ኢኮኖሚያዊ ጉዳዮች ጋር የተያያዙ ጉዳዮችም የድርድሩ ነጥቦች እንደነበሩ ጠቁመዋል፡፡የምስራቅ አፍሪካ በይነ መንግስታት ኢጋድ በደቡብ ሱዳን የሚስተዋለው የእርስ በእርስ ግጭት እንዲቆምና ነፃ እና ፍትሃዊ ምርጫ በሀገሪቱ  የሚካሄድበት ቀን እንዲቆረጥ ጫና በማድረግ ላይ መሆኑም ነው የተነገረው፡፡ይህ ተግባራዊ በሚሆንበት ሂደት ላይ በርካታ መሰናክሎች እየገጠሙ ቢሆንም የዓለማችን አዲሷ ሀገር በቅርቡ ዜጎቿ የሰላም አየርን እንደልብ እንደሚተነፍሱ የኢጋድ እምነት ነው፡፡ይህን አስመልክተው አቶ ሃይለማሪያም በሰጡት መግለጫ ሁለቱ ሀይሎች ስምምነቱን ሙሉ በሙሉ ተግባራዊ በሚያደርጉበት ደረጃ ላይ ደርሰዋል፤ እኛም ስምምነቶቹ ተግባራዊ ምላሾች እንደሚሰጥባቸው እናምናለን ካሉ በኋላ ይህ ካልሆነ ግን እርምጃዎች የሚወሰዱ ይሆናል ብለዋል፡፡አሜሪካን ጨምሮ አለም አቀፉ ማህበረሰብ የደቡብ ሱዳን ተቀናቃኝ ሀይሎች በተደጋጋሚ የገቡትን የተኩስ አቁም ስምምነትን የማያከብሩ ከሆነ የተለያዩ ማዕቀቦች እንደሚጥሉ ማስታወቃቸውን ቀጥለዋል፡፡ይህ በእንዲህ እንዳለ ኢጋድ የማደራደሩን ሚና ቢገፋበትም የደቡብ ሱዳን ፓርቲዎች ከወራት በፊት በአዲስ አበባ የተካሄደውንና የመጨረሻ የተባለውን ስምምነት ቀናትን ሳያስቆጥር መጣሳቸው ይታወሳል፡፡ ዘገባው የሲ ጂ ቲ ኤን ነው፡፡